Snåsa Bondelag

v/styret

7760 SNÅSA 27.02.2014

Snåsa kommune

v/ rådmann

Herredshuset

7760 SNÅSA

## Innspill fra Snåsa Bondelag til retningsvalgsdiskusjonen for interkommunalt samarbeid - Snåsa kommune

### Bakgrunn

Styret i Snåsa Bondelag har drøftet muligheter og konsekvenser de ulike retningsvalgene for vår kommune har for landbruksnæringa på Snåsa. Videre har Snåsa Bondelag vært representert i flere møter hvor saken er drøftet. Våre innspill baserer seg hovedsakelig på interne diskusjoner.

### Landbrukets betydning for verdiskaping og sysselsetting i Snåsa

Det kan ikke gjentas ofte nok at hele 21,1% av alle arbeidsplassene i Snåsa er i landbruksbransjen (direkte sysselsetting)[[1]](#footnote-1). Og tidligere ringvirkningsanalyser gjort av NILF[[2]](#footnote-2) anslår at for hver direkte sysselsatt i landbruket, så utgjør ringvirkningene 1,7 arbeidsplasser totalt. Dette gjør Snåsa til tredje største landbruksavhengige kommunen i fylket. Det er kun helse og sosialbransjen som har større andel sysselsatte (21,7 %) i Snåsa. Alternative arbeidsplasser i kommunen er i dag begrenset. Det er få større private bedrifter i kommunen og ved de to største er det nå både permitteringer og oppsigelser. For øvrig viser den demografiske utviklingen at folketallet i Snåsa har gått ned med 25 prosent siden 1970. Ved folketellingen i 1970 var antallet innbyggere i Snåsa 2893 og tilsvarende tall for 2000 og 2011 var henholdsvis 2347 og 2158. Statistikken viser også at den demografiske utviklingen er negativ ved at andelen unge i befolkningen går ned og andelen eldre stiger. Rekruttering til landbruket vil være avgjørende for å opprettholde bosetting og øke verdiskapingen i kommunen.

Landbruket er bærebjelken for mye av sysselsettingen og verdiskapingen i regionen for øvrig også. Med etableringen av Snåsa landbruksforum og til dels stor aktivitet i ulike faglag/-organisasjoner lokalt så vel regionalt og nasjonalt, mener vi at landbruket i Snåsa fortsatt står seg godt kompetansemessig.

### Generelle betraktninger av administrasjonens utredning «Retningsvalg for framtidig interkommunalt samarbeid Snåsa kommune»

Vi ønsker å gi honnør for arbeidet som er gjort så langt med å kartlegge og vurdere konsekvensene av ulike retningsvalg. Rapporten synes å gi et godt bilde av status og framtidige muligheter Snåsa kommune har.

### Forventninger til kommunale landbruksforvaltningen i Snåsa kommune uavhengig av retningsvalg

God utvikling av landbruket lokalt handler om bedre utnyttelse av de totale ressursene; både naturressurser og menneskelige ressurser. Snåsa Bondelag er opptatt av at næringslivet i Snåsa får så gode vilkår som mulig derav tjenester fra kommunale og interkommunale tilbydere. For at næringsutøvere i landbruket skal greie å nå vedtatte nasjonale og regionale produksjonsmålsettinger om årlig 1,5% økning og kontinuerlig være på hugget med hensyn til effektivisering og modernisering av gårdsbrukene, er vi nødt til å ha framtidsretta og oppegående forvaltnings- og rådgivningstjeneste. Landbruksforvaltningen i kommunen er førstelinjetjeneste og har myndighet til å fatte vedtak på en rekke ulike juridiske og økonomiske virkemiddelområder. Videre har kommunen plikt til å ha informasjons- og kunnskapsformidling og det forventes at kommunen bidrar til motivasjons- og utviklingsarbeid ved blant annet etablering/videreutvikling av gårdsbruk. Snåsa Bondelag anser dette som viktige oppgaver som vi er opptatt av blir ivaretatt videre uavhengig av retningsvalg.

Vi forventer videre at grunnlaget som er lagt i arbeidet med «forstudie av dagens situasjon i den kommunale landbrukstjenesten og framtidas arbeidsutfordringer for den»[[3]](#footnote-3) blir drøftet i kommunestyret slik det framgås av vedtaket fattet i Indre Namdal Regionråd den 11.desember og dets overfølgelsesbrev til Snåsa kommune (jan 2014). Selv om prosessen er satt på vent, så mener vi at grunnlaget for og de vurderinger som er gjort i utredningen er gyldig uansett retningsvalg. Det er fortsatt ønskelig å styrke samarbeide mellom kommunene på landbruksområdet for om mulig styrke kvaliteten og kompetansen på tjenesteproduksjonen. Dette tror vi vil styrke fagmiljøet omkring oss næringsutøvere og attraktiviteten ved å jobbe med landbruksnæringa. Vi ønsker å presisere at vi ikke mener vi har et dårlig tilbud i dag, men at vi tror et mer formelt samarbeid med flere kommuner, kan bidra til mer aktivitet omkring etterspurt pådriver- og formidlerrollen. Dette gjelder særlig for en del økonomiske virkemidler som vi ser det som svært viktig at kommunale landbruks-/næringsforvaltningen tar en pådriverrolle for å bidra til at virkemidlene utnyttes og får den tilsikta effekten ved eksempelvis investeringer/ driftsutbygging, miljøtiltak og skogtiltak. Også rollen som nettverksfasilitator og aktør for næringsutvikling innen tradisjonelt landbruk og innen nye næringer er viktig at kommunen kan tilby.

### Retningsvalgets betydning for landbruket

Hva har så disse betraktningene å gjøre med hensyn til dagens retningsvalg? Jo, vi er opptatt av at retningsvalget som gjøres i mars 2014 bidrar til at Snåsa kommune kommer styrket ut. Slik at kommunen kan ta en enda sterkere posisjon som offensiv og framtidsretta rådgiver- og fasilitator og som en bidrager for å formidle kompetanse tilbake til næringsutøverne i kommunen. Landbruksforetakene på Snåsa har deltatt aktivt i flere regionale prosjekter de siste årene og vi har forventninger til at landbruksforvaltningen/næringsetaten også i framtida har ressurser til å bidra til ulike aktiviteter.

Arronderingsmessig, klimatisk og topografisk kan en si at hovedtyngden av landbruksarealet i Snåsa ligger for det meste samme «soner» som Inntrøndelag enn Indre Namdal. Næringsutøverne i Snåsa har i snitt gode kornavlinger som ofte kan matche avlingsnivået i Inn-Trøndelag og gir et godt bilde på at dyrkningsforholdene er tilnærmet like. Samtidig som at Steinkjer og Verran også har en del dyrkamark i områder hvor kornproduksjon ikke er egnet.

Snåsa Bondelag har de siste årene samarbeidet godt med andre bondelag i Indre Namdal og vi har blant annet drøftet ulike problemstillinger/ satsinger og deretter skrevet felles høringsuttalelser til myndigheter og instanser der det har vært naturlig. Vår deltakelse i veivalgsprosjektet IN bonden har vært verdifullt. Slike satsinger bidrar til muligheter for individuell kompetanseheving og mer bevissthet om bedriftens utviklingsmuligheter. Også KiIN og MiIN prosjekter som er omtalt i utredningen er viktige satsinger som landbruket kan dra nytte av i større grad enn det er gjort så langt.

Dersom retningsvalget er nordover vil det være naturlig at igangsatt arbeid med evaluering og samhandling av kommunens landbrukstjeneste i regi av INR gjennomføres.

Hva gjelder nasjonale rammebetingelser som NNvilkåret for landbruket og arbeidsgiveravgiften, så mener vi disse områdene er godt belyst i rapporten og vi er enig i de vurderinger som er gjort.

Siden landbruket står så sterkt i Snåsa og utgjør stor andel av totale sysselsettingen sett Indre Namdalen under etter. Vil en dreining sørover for Snåsa naturligvis bety redusert styrke for resterende Namdalskommuner mht kompetanse og landbrukstyngde. Dette kan på generelt nivå bidra til redusert konkurransekraft i IN som igjen fører til færre kompetansearbeidsplasser i bla Grong som Snåsasamfunnet i dag nytter godt av.

Snåsa Bondelag har gode relasjoner til landbruksnæringa sørover. Steinkjer er et kraftsentrum hva gjelder landbrukskompetanse og arbeidsplasser innen landbruksnæringa. Her vil det ligge nye muligheter for å styrke landbruksfaglige tilbudet til næringsutøvere i Snåsa. Det er imidlertid viktig å ha med seg at selv om Snåsa vender sørover vil det mest sannsynlig påvirke Steinkjer landbruket marginalt da de er så store både mht verdiskaping og total sysselsetting.

Et bilde på den viljen tjenesteenhet landbruk i Steinkjer kommune har til forbedringer av deres tjenestetilbud, er denne rykende ferske veilederen: [www.steinkjerlandbruk.no](http://www.steinkjerlandbruk.no).

### Avslutningsvis

Oppsummert mener vi at Snåsa på de fleste områder derav landbruket betyr mer for kommunene i IN enn for INVEST kommunene, og dermed får Snåsa større påvirkningsmuligheter i IN. Men for landbruket sin del, dette fordrer en langt større evne og vilje blant kommunene enn vist så langt, i samhandling og formelt samarbeid. I arbeidet med felles næringsstrategiplan for Inn-Trøndelag har en vist en imponerende vilje til å koble landbruksnæringa på som en naturlig verdiskapingsaktør. Dette sammen med god vilje i lokalt næringsarbeid på Snåsa, til å enes om at landbruket er en naturlig partner i næringsarbeidet i kommunen, så er ikke Snåsa Bondelag betenkt med å velge verken den ene retningen eller den andre.

***Snåsa Bondelag forventer at retningsvalget som gjøres nå, har betydning for å ytterligere løfte snåsalandbruket til en mer fremtidig, robust og innovativ næring.***

Med vennlig hilsen

Styret i Snåsa Bondelag

v/ nesteleder Siv Merethe Gederaas Belbo

Kopi: Snåsa næringsforum

Snåsa landbruksforum – medlemsorganisasjoner

1. SSB, 2013. Arbeidsplasser fordelt på bransjer, kommunevis, fra 4. kvartal 2012 [↑](#footnote-ref-1)
2. Norsk institutt for landbruksøkonomisk forskning [↑](#footnote-ref-2)
3. Indre Namdal Regionråd, 2013. Notat datert 01.11.2013. Behandlet i INR på desember møtet. [↑](#footnote-ref-3)